### Beslutningstema

Det skal besluttes, om der skal gives landzonetilladelse til opsætning af et LED-lysbånd rundt ved ridebanen på [adresse], 6780 Skærbæk

### Sagsfremstilling

Der er søgt landzonetilladelse til opsætning af et LED-lysbånd rundt ved en ridebane på ejendommen matr. nr. 10 [adresse], [adresse], beliggende [adresse], 6780 Skærbæk.

Ridebanen er 60 x 20 meter og det et rundt om banen, der ønskes opsat et LED-lysbånd. Lysbåndet monteres på et reb der er stramt monteret på ridebanens hegnspæle, så LED-lysbånd ikke kan dreje rundt.

Efter § 35 i planloven må der i landzone ikke uden tilladelsen fra kommunen foretages udstykning, opføres ny bebyggelse eller ske ændringer i anvendelsen af bestående bebyggelse og udbebyggede arealer.

Opsætning af et LED-lysbånd rundt ved ridebanen vurderes til at kræve en landzonetilladelse.

Der er stillet følgende vilkår i udkast til landzonetilladelsen:

1. Rundt om ridebanen mod nord, øst og vest skal der opsættes en afskærmende beplantning, for at hindre lysgener for naboerne.
2. Beplantningen skal have en højde på ca. 120 cm og skal være stedsegrønt.
3. Belysningen må ikke opsættes højere end 1 m.
4. Belysningen skal være rettet ind mod ridebanen.
5. Belysningen må kun være tændt, når banen benyttes og senest til kl. 21.

Naboen på [adresse], 6780 Skærbæk kom med indsigelser til udkastet, og det er på den baggrund, at der blev stillet vilkår om en beplantning på ca. 120 cm af stedsegrønt, og senere præciseret over for ansøger, at beplantningen skal have en højde på ca. 120 cm fra starten, når lyset opsættes ved ridebanen.

Det eksisterende plantebælte, som er mellem klager og ridebane, er på klagers ejendom, og kan derfor ikke benyttes som afskærmning.

Amanda Lund vil kunne se lyset fra ridebanen, men lyset vil ikke blænde ind i naboens bolig, da afstanden mellem klagers bolig og ridebanen er ca. 120 m.

Det kan ikke udelukkes, at når det blæser vil hesterebet bevæge sig, og derved vil LED-lysbåndet også kunne bevæge sig.

Forvaltningen vurderer, at den ansøgte belysning er sammenlignelig med almindelig belysning omkring boliger eller julebelysning, som ikke vurderes at påvirke omgivelserne i væsentligt grad.

Følgende er vedlagt som bilag:

* Indsigelser fra naboen og ansøgers bemærkninger til indsigelserne.
* Oversigtskort, der viser placering af ridebanen og naboens bolig.

### Lovgrundlag

Planloven

### Fagchefen for Plan og Udvikling indstiller

|  |  |
| --- | --- |
| at | der gives landzonetilladelse til opsætning af et LED-lysbånd rundt ved ridebanen. |

### Beslutning

Indstillingen godkendt med den tilføjelse, at belysningen kan opsættes samtidigt med etablering af beplantningen, og at beplantningen skal bestå af hjemmehørende, stedsegrønne træer og buske, der indenfor 3 år opnår en højde på minimum 120 cm.